燕豪芬

燕豪芬係荷蘭南部北布拉邦省嘅城市，係個自治市。呢個市有唔同嘅譯名，港澳譯做燕豪芬，臺灣譯做恩荷芬，中國大陸譯做埃因霍溫。呢個城市嘅位置曾經係Dommel河同Gender河交匯嘅地方，二戰之後Gender河截斷咗，而家得返Dommel河流過市區。

燕豪芬週邊嘅城市、市鎮有Son en Breugel、Nuenen、Geldrop-Mierlo、Heeze-Leende、Waalre、Veldhoven、Eersel、Oirschot、Best。人口22萬，作為都會區人口過72萬。係荷蘭第五大城市。

史 
「燕豪芬」個名係合字，拆出來係eind同hove，「eind」嘅意思係「後、尾」，hove係指「14公頃嘅地」。eind係常用地名、街名前後綴；hove係包地，比如畀啲租金地主，以包地方式租落來噉。而家對呢個地名嘅理解係「Woensel最後包租嘅地」

1232年，布拉邦公爵亨利一世授予呢度城市權。當時燕豪芬先啱啱起咗無耐，係個鎮，得170戶人，鎮之外有處碉樓。佢之所以會發展起身係因為佢位於荷蘭同Liège嘅貿易綫度。1388年起咗城牆，1413年到1420年發展成城市。1486年畀Guelders國侵略、焚城。1502年重建返城市，1543年又受劫掠，原因係城市財政麻麻，防禦工事做唔來。1554年全城火燭，75%嘅城區焚毀，後來喺1560年威廉一世幫手起返城市。

喺1568年到1648年八十年戰爭期間，荷蘭同西班牙打來打去，燕豪芬亦都喺兩國之間幾度易手，最終1583年燕豪芬之圍中畀西班牙完全毀壞。之後1629年燕豪芬加入荷蘭共和國。後來燕豪芬喺法國控制期間又畀法國勢力破壞，喺19世紀工業革命之前，燕豪芬已經衰落成鎮仔。

工業革命之後，公路、鐵路、運河等交通狀況一下子改善咗，城市復興。1891年飛利浦喺燕豪芬開張，一個世紀以來一直係飛利浦電子研究、發展設施嘅基地。20世紀初汽車產業興起，DAF喺度創業，慢慢噉由煙草、紡織產業轉型爲電機產業。二戰期間令燕豪芬損失咗好多文物建築，戰後又復興。燕豪芬至今係歐洲領先科技中心之一，喺科技領域排第一。

政區 
燕豪芬轄有呢啲政區：
 Centrum
 Woensel-Noord
 Woensel-Zuid
 Tongelre
 Stratum
 Gestel
 Strijp

PSV燕豪芬

荷蘭城市